CINNEADH (AE) 2021/12 ÓN gCOMHAIRLE

an 17 Nollaig 2020

maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le hearraí nach bhfuil i mbaol a chinneadh

TÁ COMHAIRLE AN AONTAIS EORPAIGH,

Ag féachaint do Chonradh an Aontais Eorpaigh, agus go háirithe Airteagal 50(2) de,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 218(9) de,

Ag féachaint don togra ón gCoimisiún Eorpach,

De bharr an mhéid seo a leanas:

(1) Thug an tAontas an Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) i gcrích trí bhithin Chinneadh (AE) 2020/135 (1) ón gComhairle an 30 Eanáir 2020 agus tháinig sé i bhfeidhm an 1 Feabhra 2020.

(2) Le hAirteagal 166 den Chomhaontú um Tharraingt Siar tugtar de chumhacht don Chomhchoiste arna bhunú le hAirteagal 164 den Chomhaontú um Tharraingt Siar (“an Comhchoiste”) cinntí a ghlacadh i ndáil leis na hábhair uile dá bhforáiltear sa Chomhaontú um Tharraingt Siar. Is cuid dhílis den Chomhaontú sin é an Prótacal maidir le hÉirinn/Tuaisceart Éireann (“an Prótacal”) a ghabhann leis an gComhaontú um Tharraingt Siar (“an Prótacal”), is cuid dhílis é den Chomhaontú céanna.

(3) In Airteagal 5(1) den Phrótacal déantar foráil maidir le dleachtanna custaim is infheidhme i ndlí an Aontais a chur i bhfeidhm i ndáil le hearraí a thugtar isteach i dTuaisceart Éireann a mheastar a bheith i mbaol a n-aistrithe isteach san Aontas ina dhiaidh sin. Earraí nach bhfuil i mbaol, níl siad faoi réir dleachtanna custaim nó sin tá siad faoi réir na ndleachtanna custaim siúd is infheidhme sa Ríocht Aontaithe.

(4) Faoi Airteagal 5(2) den Phrótacal, gach earra a thugtar isteach i dTuaisceart Éireann, táthar lena mheas go bhfuil sé i mbaol a aistrithe isteach san Aontas ina dhiaidh sin. D’fhonn earraí a thugtar isteach i dTuaisceart Éireann a mheas nach bhfuil siad “i mbaol” sa chiall sin, ní mór a shuí nach mbeidh na hearraí sin faoi réir próiseáil tráchtála ann, agus go ndéanann siad na critéir arna mbunú ag an gComhchoiste a chomhlíonadh.

(5) Na critéir maidir le hearraí gan bheith faoi réir próiseáil tráchtála, ba cheart a urramú leo gur cuid de chríoch chustaim na Ríochta Aontaithe atá i dTuaisceart Éireann faoi Airteagal 4 den Phrótacal. Ina theannta sin, ba cheart dóibh tiomantas na bPáirtithe don Phrótacal a léiriú, nach gcuirtear isteach ach a laghad is féidir ar shaol laethúil na bpobal in Éirinn agus i dTuaisceart Éireann araon le cur chun feidhme an Phrótacail.

(6) Earraí a thugtar isteach i dTuaisceart Éireann, féadfar a mheas nach bhfuil siad i mbaol a n-aistrithe isteach san Aontas ina dhiaidh sin i gcás inarb é nialas an difreálach taraife, nó i gcás ina n-áiritheofar ar bhealach eile nach bhfuil aon dreasacht ann d’oibreoirí eacnamaíocha earraí a loingsiú isteach i dTuaisceart Éireann agus gan i gceist acu leis sin ach rogha maidir leis an taraif chustaim is infheidhme.

(7) Is iomchuí an seasamh atá le glacadh thar ceann an Aontais sa Chomhchoiste a leagan síos,

TAR ÉIS AN CINNEADH SEO A GHLACADH:

Airteagal 1 An seasamh atá le glacadh thar ceann an Aontais sa Chomhchoiste arna bhunú le hAirteagal 164 den Chomhaontú um Tharraingt Siar a mhéid a bhaineann le hearraí nach bhfuil i mbaol a chinneadh, beidh sé bunaithe ar an dréachtchinneadh ón gComhchoiste atá i gceangal leis an gCinneadh seo.

Airteagal 2 Foilseofar an Cinneadh ón gComhchoiste in Iris Oifigiúil an Aontais Eorpaigh.

Airteagal 3 Tiocfaidh an Cinneadh seo i bhfeidhm an lá a ghlachta.

Arna dhéanamh sa Bhruiséil, 17 Nollaig 2020. Thar ceann na Comhairle An tUachtarán S. SCHULZE

(1) Cinneadh (AE) 2020/135 ón gComhairle an 30 Eanáir 2020 maidir le tabhairt i gcrích an Chomhaontaithe maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (IO L 29, 31.1.2020, lch. 1).